பாடம் 8
நற்செய்தி ஆப்பிரிக்காவைச் சென்றடைகிறது
நோக்கம்: சுவிசேஷத்தின் நற்செய்தி எப்படிப் பரவியது என்பதைப் பிள்ளைகளுக்குக் கற்பித்து, இயேசுவுக்குச் சாட்சிகளாயிருக்க அவர்களை ஊக்குவித்தல்.
வேத வாசிப்பு: அப்போஸ்தலர் 8:26-39
மனப்பாட வசனம்: ரோமர் 10:15 – “நற்செய்தி கொண்டுவருகிறவர்களுடைய பாதங்கள் எவ்வளவு அழகானவைகள்!”
பாடத்தை அளித்தல்
தொடக்கப் புள்ளி
நீங்கள் வாசிக்கும்போது புரியாத பல சொற்கள் வந்தால் என்ன செய்வீர்கள்? பதிலளிக்க வகுப்புக்கு நேரம் கொடுங்கள். அந்தப் புத்தகத்தை வாசிப்பதையே நிறுத்தலாம்; அல்லது அகராதி கிடைத்தால் அதில் சொற்களைத் தேடலாம். மிக எளிதான வழி, யாரிடமாவது உதவி கேட்பதே.
இன்றைய போதனையின் முக்கிய குறிப்புகள்
1. இயேசுவின் அப்போஸ்தலனாகிய பிலிப்பு ஒரு முறை சூடானிலிருந்து வந்த ஒருவனுக்கு அவன் வாசித்ததைப் புரிந்துகொள்ள உதவி, அவனோடு சுவிசேஷத்தைப் பகிர்ந்துகொண்டான்.
2. பிலிப்பு சமாரியா நாட்டில் சுவிசேஷத்தைப் பிரசங்கித்துக்கொண்டிருந்தபோது, வனாந்தரத்தின் வழியாகச் செல்லும் பாதைக்குப் போகும்படி தேவன் விரும்புகிறார் என்று ஒரு தூதன் அவனிடம் சொன்னான் (8:4-5, 26).
3. வழியில் பிலிப்பு அரச அவையில் முக்கியமான பதவி வகித்த ஓர் அதிகாரியைச் சந்தித்தான். அவன் மெரோவே நகரில் ராணிக்குப் பணிசெய்த ஒரு நூபியன். அவன் யூத விசுவாசத்தை ஏற்றிருந்தான். பிலிப்பு அவனுடைய தேரை நெருங்கியபோது, அவன் பழைய ஏற்பாட்டிலிருந்து வாசித்துக்கொண்டிருந்தான் (8:27-28). படம் 8-ஐக் காட்டுங்கள்.
4. தேரண்டை போகும்படி பரிசுத்த ஆவி பிலிப்புவிடம் சொன்னார் (8:29). அவன் என்ன வாசிக்கிறான் என்பதை அறிந்தபோது பிலிப்பு, “நீர் வாசிக்கிறதை அறிந்துகொள்ளுகிறீரா?” என்று கேட்டான். “இல்லை” என்று பதிலளித்த அவன், அதை விளக்கும்படி பிலிப்புவை அழைத்தான் (8:30-31).
5. அவன் ஏசாயா புத்தகத்திலிருந்து வாசித்துக்கொண்டிருந்தான்: 32b-33 வசனங்களை வகுப்புக்கு வாசியுங்கள். அந்தப் பகுதி கர்த்தராகிய இயேசுவையே விவரிக்கிறது என்று பிலிப்பு விளக்கினான். பிதாவாகிய தேவன் குமாரனை அனுப்பினார்; மனிதகுலத்தின் பாவங்களுக்காக இயேசு விருப்பத்தோடு மரித்தார் (8:34-35).
6. அந்த மனிதன் இயேசுவைப் பற்றிய நற்செய்தியை விசுவாசித்து ஞானஸ்நானம் பெற்றான் (8:36-38).
கதைக்கு நம் பதில்
இயேசுவுக்குச் சாட்சியாயிருந்த பிலிப்பைப் போல நீ எப்படி இருக்கலாம்? தொலைதூர நாட்டிலிருந்து வந்த அந்த மனிதனுக்கு இயேசு கிறிஸ்துவைப் பற்றிய நற்செய்தியை பிலிப்பு பகிர்ந்துகொண்டான்; இப்படியே சுவிசேஷம் எங்கும் பரவியது. கேட்க விரும்புகிற எல்லாருக்கும் நீயும் இயேசுவின் கதையைச் சொல்லலாம். அது எங்கே கொண்டுபோய் விடும் என்பது உனக்குத் தெரியாது!
மனப்பாட வசனத்தை மனதில் பதிய வைத்தல்
ரோமர் 10:15-ஐ வகுப்பாகச் சேர்ந்து திரும்பத் திரும்பச் சொல்லுங்கள். பிள்ளைகள் தங்கள் பாதங்களைப் பார்த்து, “இந்தப் பாதங்கள் நற்செய்தியைக் கொண்டுசெல்லட்டும்” என்று சொல்லலாம்.
